ก.ล.ต.นับหนึ่งไฟล์ลิ่ง “เอเชีย ไบโอแมส” เสนอขาย IPO 75 ล้านหุ้น จ่อเทรด mai
ก.ล.ต.นับหนึ่งไฟล์ลิ่ง "เอเชีย ไบโอแมส" หรือ ABM ผู้ดำเนินธุรกิจจัดหา-จำหน่ายสินค้าเชื้อเพลิงชีวมวล เสนอขาย IPO 75 ล้านหุ้น จ่อเทรด mai โดยมีบริษัท เซจแคปปิตอล จำกัด เป็นที่ปรึกษาทางการเงิน
3 ม.ค. 2561

นางสาวรัชนี ชาติบัญชาชัย ผู้ช่วยกรรมการผู้จัดการ บริษัท เซจแคปปิตอล จำกัด ในฐานะที่ปรึกษาทางการเงินของบริษัท เอเชีย ไบโอแมส จำกัด (มหาชน) หรือ ABM เปิดเผยว่า สำนักงาน ก.ล.ต. ได้เริ่มนับหนึ่งไฟลิ่งของ ABM ตั้งแต่วันที่ 27 ธันวาคม 2560 เป็นที่เรียบร้อยแล้ว โดยหลังจากนี้ที่ปรึกษาทางการเงินจะดำเนินการวางแผนสำหรับการเดินสายนำเสนอข้อมูลบริษัทแก่นักลงทุน หรือโรดโชว์ต่อไป
ทั้งนี้ ABM เพื่อเสนอขายหุ้นสามัญเพิ่มทุนให้แก่ประชาชนเป็นครั้งแรก หรือ IPO จำนวน 75 ล้านหุ้น คิดเป็น 25% ของจำนวนหุ้นสามัญที่ออก และเรียกชำระแล้วทั้งหมดของบริษัทภายหลังการเสนอขายหุ้นสามัญเพิ่มทุนในครั้งนี้ มีมูลค่าที่ตราไว้ หรือ พาร์ที่ 0.50 บาทต่อหุ้น
โดยในปัจจุบัน ABM มีทุนจดทะเบียนเท่ากับ 150 ล้านบาท แบ่งเป็นหุ้นสามัญจำนวน 300 ล้านหุ้น มูลค่าที่ตราไว้ 0.50 บาทต่อหุ้น โดยมีทุนเรียกชำระแล้ว 112.50 ล้านบาท แบ่งเป็นหุ้นสามัญจำนวน 225 ล้านหุ้น มูลค่าที่ตราไว้ 0.50 บาทต่อหุ้น
ภายหลังจากการเข้าระดมทุนในตลาดหลักทรัพย์เอ็ม เอ ไอ (mai) แล้ว ABM มีแผนลงทุนในการขยายพื้นที่เก็บรวบรวมกะลาปาล์มเพิ่มเติมในประเทศอินโดนีเซีย และมาเลเซีย และร่วมลงทุนกับบริษัท แฟนซีวู๊ด อินดัสตรีส จำกัด (มหาชน) หรือ FANCY เพื่อจัดตั้งโรงงานผลิตชีวมวลอัดแท่งบริเวณภาคใต้ของประเทศไทย
รวมถึงลงทุนจัดตั้งโรงงานผลิตไม้สับ และโรงงานผลิตชีวมวลอัดแท่งที่ตำบลบางกุ้ง อำเภอเมืองสุราษฎร์ธานี จังหวัดสุราษฎร์ธานี และใช้เป็นเงินทุนหมุนเวียนในการดำเนินธุรกิจ
“เราคาดว่า ABM จะได้รับกระแสตอบรับที่ดีจากนักลงทุนในการเข้าจดทะเบียนในตลาดหลักทรัพย์เอ็ม เอ ไอ ด้วยองค์ประกอบของบริษัทที่มีความเชี่ยวชาญ และประสบการณ์ ในการเป็นผู้ให้บริการจัดหาและจัดจำหน่ายผลิตภัณฑ์เชื้อเพลิงชีวมวล ให้กับผู้ที่มีความต้องการใช้เชื้อเพลิงชีวมวล ซึ่งเป็นธุรกิจที่มีโอกาสขยายตัวตามความต้องการที่เพิ่มสูงขึ้นในอนาคตทั้งในและต่างประเทศ 
ที่สำคัญทีมผู้บริหารล้วนแล้วแต่มีความสามารถ มีวิสัยทัศน์และมีความมุ่งมั่นในการพัฒนาธุรกิจ ซึ่งคาดหวังว่าสิ่งเหล่านี้จะทำให้ ABM มีความน่าสนใจต่อนักลงทุนเพิ่มมากยิ่งขึ้น” นางสาวรัชนีกล่าว
สำหรับรายได้รวมของบริษัทในปี 2557 – 2559 และงวด 9 เดือนแรกปี 2560 จำนวน 1,181.08 ล้านบาท 1,250.56 ล้านบาท 1,294.83 ล้านบาท และ 944.74 ล้านบาท ตามลำดับ ทั้งนี้ ในปี 2557 บริษัทมีขาดทุนสุทธิจำนวน 66.65 ล้านบาท
โดยส่วนใหญ่เกิดจากรายการค่าใช้จ่ายสูงเป็นพิเศษที่เกิดจากการตั้งสำรองหนี้สงสัยจะสูญและค่าเผื่อการปรับลดมูลค่าสินค้าในระดับที่สูงกว่าระดับปกติ โดยผลการดำเนินงานมีการปรับตัวเป็นกำไรสุทธิจำนวน  43.40 ล้านบาท 27.26 ล้านบาท และ 11.73 ล้านบาท ในปี 2558-2559 และงวด 9 เดือนแรกปี 2560 ตามลำดับ
ด้านนางสาวธิญาดา ควรสถาพร กรรมการผู้จัดการ ABM ผู้ประกอบธุรกิจจัดหาและจัดจำหน่ายผลิตภัณฑ์เชื้อเพลิงชีวมวลให้กับผู้ที่มีความต้องการใช้เชื้อเพลิงชีวมวล ทั้งผู้ที่มีความต้องการใช้เชื้อเพลิงชีวมวลเป็นเชื้อเพลิงในกระบวนการผลิต ได้แก่ กลุ่มโรงงานอุตสาหกรรม และกลุ่มโรงไฟฟ้า และผู้ที่นำเชื้อเพลิงชีวมวลไปใช้ประโยชน์ด้านอื่น ๆ เช่น กลุ่มผู้แปรรูปชีวมวล กลุ่มผู้ผลิตผลิตภัณฑ์ไม้ และกลุ่มที่นำเชื้อเพลิงชีวมวลไปจัดจำหน่ายต่อ เป็นต้น
โดยผลิตภัณฑ์ที่บริษัทจัดหาและจัดจำหน่ายสามารถแบ่งออกเป็น 5 กลุ่มหลักดังนี้กลุ่มที่ 1 กะลาปาล์ม (Palm Kernel Shell) กลุ่มที่ 2 ไม้สับและส่วนอื่นๆของไม้ (Woodchip and Others)กลุ่มที่ 3 ขี้กบ ขี้เลื่อย และฝุ่นไม้ (Wood Shavings, Sawdust, Wood Dust)กลุ่มที่ 4 ชีวมวลอัดแท่ง (Biomass Pellet)และกลุ่มที่ 5 สินค้าอื่น
“หลังจากที่ก.ล.ต.ได้นับหนึ่งไฟลิ่ง ABM แล้ว การทำงานร่วมกับที่ปรึกษาทางการเงินจะมีความเข้มข้นมากขึ้น เพื่อให้กระบวนการต่าง ๆ เดินหน้าไปตามขั้นตอนที่กำหนด ซึ่งการเป็นบริษัทจดทะเบียนในตลาดหลักทรัพย์เอ็ม เอ ไอ จะทำให้ ABM มีมาตรฐานสากลเป็นที่ยอมรับของลูกค้า และคู่ค้าของบริษัทฯ อีกทั้งยังเป็นการเพิ่มโอกาสในการขยายช่องทางในการดำเนินธุรกิจเพื่อการพัฒนา และเพิ่มศักยภาพของบริษัทฯ ให้มีความมั่นคง และยั่งยืนในอนาคต” นางสาวธิญาดา กล่าว